Document ID: 32013R0909

IZVEDBENA UREDBA KOMISIJE (EU) št. 909/2013
z dne 10. septembra 2013
o tehničnih specifikacijah za elektronski prikaz navigacijskih kart in informacijski sistem za celinsko plovbo (celinski ECDIS) v skladu z Direktivo Evropskega parlamenta in Sveta 2005/44/ES
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Evropskega parlamenta in Sveta 2005/44/ES z dne 7. septembra 2005 o usklajenih rečnih informacijskih storitvah (RIS) na celinskih plovnih poteh v Skupnosti (1) in zlasti člena 5(1)(a) Direktive,
ob upoštevanju naslednjega:
(1)
Rečne informacijske storitve (RIS) bi bilo treba razviti in izvajati na usklajen, interoperabilen in odprt način.
(2)
Treba bi bilo opredeliti tehnične specifikacije za elektronski prikaz navigacijskih kart in informacijski sistem za celinsko plovbo (v nadaljnjem besedilu: celinski ECDIS).
(3)
Tehnične specifikacije za celinski ECDIS bi morale temeljiti na tehničnih načelih iz Priloge II k Direktivi 2005/44/ES.
(4)
V tehničnih specifikacijah bi moralo biti ustrezno upoštevano delo, ki ga opravljajo ustrezne mednarodne organizacije, zlasti Resolucija 48 „Priporočilo o elektronskem prikazu navigacijskih kart in informacijskem sistemu za celinsko plovbo (celinski ECDIS)“, ki jo je sprejela Ekonomska komisija Združenih narodov za Evropo (v nadaljnjem besedilu: UNECE), ter ustrezni predpisi, ki jih je vzpostavila Centralna komisija za plovbo po Renu (v nadaljnjem besedilu: CCNR).
(5)
UNECE je na podlagi priporočil skupine za usklajevanje za celinske ENC in strokovne skupine za celinski ECDIS zlasti sprejela izdajo 2.3 celinskih ECDIS specifikacij proizvoda za celinske elektronske navigacijske karte (v nadaljnjem besedilu: celinske ENC) in status predstavitvene knjižnice Resolucije 48 UNECE „Priporočilo o elektronskem prikazu navigacijskih kart in informacijskem sistemu za celinsko plovbo (celinski ECDIS).
(6)
V tehničnih specifikacijah bi prav tako moralo biti upoštevano delo, ki ga je opravila strokovna skupina za celinski ECDIS, ki jo sestavljajo predstavniki organov držav članic, odgovorni za izvajanje celinskega ECDIS, in uradni člani drugih vladnih organov ter opazovalci iz sektorja.
(7)
Tehnične specifikacije bi morale ustrezati sedanjemu stanju tehnologije. Pri določanju tehničnih specifikacij bi bilo treba upoštevati izkušnje, pridobljene z uporabo Direktive 2005/44/ES, in tehnični napredek. Pri tehničnih specifikacijah bi bilo treba ustrezno upoštevati delo, ki so ga opravile strokovna skupina za celinski ECDIS ter UNECE in CCNR.
(8)
Sklicevanje na standarde UNECE v tej uredbi ni precedens za prihodnje standarde EU, povezane s celinsko plovbo, RIS in ECDIS. Komisija je dejansko začela ocenjevanje izvajanja politike RIS. Upravni dogovor med Generalnim direktoratom za mobilnost in promet Evropske komisije in CCNR se lahko razširi na pripravo standardov na področju RIS, odvisno od rezultatov te ocene, ki naj bi bili na voljo leta 2014. Kadar bodo ti rezultati na voljo, bo Komisija po potrebi morala spremeniti to uredbo.
(9)
Države članice bi morale v skladu s členom 12(2) Direktive 2005/44/ES sprejeti potrebne ukrepe za izpolnitev zahtev iz te uredbe, najpozneje v 30 mesecih po začetku njene veljavnosti.
(10)
Ukrepi iz te uredbe so skladni z mnenjem odbora, ustanovljenega v skladu s členom 7 Direktive Sveta 91/672/EGS z dne 16. decembra 1991 o vzajemnem priznavanju nacionalnih spričeval o usposobljenosti za voditelja čolna za prevoz blaga in potnikov po celinskih plovnih poteh (2).
(11)
Člen 12(2) Direktive 2005/44/ES določa, da tehnične smernice in specifikacije začnejo veljati dan po objavi v Uradnem listu Evropske unije -
SPREJELA NASLEDNJO UREDBO:
Člen 1
Tehnične specifikacije za elektronski prikaz navigacijskih kart in informacijski sistem za celinsko plovbo (celinski ECDIS) so opredeljene v Prilogi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. septembra 2013

Labels: 7
12
8